
Здравейте,  

Това лято реших да проверя какъв трудов стаж е въведен на мое име в НОИ. Родена съм през 1961г – след 5 години ми предстои пенсиониране. Оказа се, че в НОИ липсва каквато и да било информация от първите ми две местоработи: 11г трудов стаж в завод Аркус в гр. Лясковец (някогашен завод 33 Енчо Стайков” и 8 години трудов стаж в частна шивашка фирма Стил 49″ в гр. Лясковец. Това са 19 години трудов стаж, които в тази институция не са въведени. При проверка в завод Аркус поясняват, е са загубили документите ми. В частната фирма архивът бил умишлено изгорен.  

Какво мога да направя-предприема в случая, за да се въведе този трудов стаж в НОИ?  

Благодаря за отговора и пояснителната информация, които се надявам да получа.  

С уважение  

Галя Йосифова – София


 

Невъведен трудов стаж в НОИ поради загубени в предприятията документи за времето на трудовия ми договор в тях
=============================================================================================================

 

Здравейте, Галя Йосифова,


възможно е установяване на трудовия Ви стаж, за който липсват документи по реда на Закона за установяване на трудов и осигурителен стаж по съдебен ред. Необходимо е съставянето и предявяването на искова молба срещу работодателя и НОИ. Пред съда следва да се представи удостоверение, издадено от работодателя/осигурителя, при който е придобит стажът, от неговия правоприемник или от друго юридическо или физическо лице, което съхранява книжа, ведомости за заплати и други, че документите са загубени или унищожени. При определени условия се допускат свидетелски показания и представяне на писмена декларация от работника. 


Препоръчително е в производството да бъдете представлявана от адвокат.


Поздрави,  

адв. Николина Митова  

0898 303092


